2023/0011 (NLE)

Ettepanek:

NÕUKOGU RAKENDUSOTSUS,

millega muudetakse nõukogu rakendusotsust (ST 10158/21; ST 10158/21 ADD 1), millega kiidetakse heaks Saksamaa taaste- ja vastupidavuskavale antud hinnang

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 12. veebruari 2021. aasta määrust (EL) 2021/241, millega luuakse taaste- ja vastupidavusrahastu, eriti selle artiklit 21 lõiget 2,

võttes arvesse Euroopa Komisjoni ettepanekut

ning arvestades järgmist:

(1)Pärast seda, kui Saksamaa esitas 28. aprillil 2021 riikliku taaste- ja vastupidavuskava, esitas komisjon nõukogule oma positiivse hinnangu selle kohta. Nõukogu kiitis selle positiivse hinnangu heaks nõukogu 13. juuli 2021. aasta rakendusotsusega.

(2)Vastavalt määruse (EL) 2021/241 artikli 11 lõikele 2 tuleks maksimaalse rahalise toetuse arvutust iga liikmesriigi kohta ajakohastada 30. juuniks 2022 vastavalt määruses sätestatud metoodikale. 30. juunil 2022 esitas komisjon selle ajakohastamise tulemused Euroopa Parlamendile ja nõukogule.

(3)9. detsembril 2022 esitas Saksamaa komisjonile põhjendatud taotluse muuta nõukogu rakendusotsust vastavalt määruse (EL) 2021/241 artikli 21 lõikele 1, kuna ta leidis, et taaste- ja vastupidavuskava ei ole objektiivsete asjaolude tõttu enam võimalik teatud osas täita. Selle alusel esitas Saksamaa muudetud taaste- ja vastupidavuskava.

(4)Saksamaa esitatud muudetud taaste- ja vastupidavuskava mõjutab kahte meedet. Esimene meede on investeeringud 2.2.4 „Raudtee digitaliseerimise edendamine, asendades tavapärased ühendus-/kiirprogrammid, et kiirendada „Saksamaa digitraudtee“ (SLP) kasutuselevõttu“, mis kuulub komponendi 2.2 alla (Majanduse digitaliseerimine) ja mille sihi järjekorranumber on 72. Teine meede on investeeringud 5.1.3 „Eriprogramm SARS-CoV-2 vastase hädavajaliku vaktsiini teadus- ja arendustegevuse kiirendamiseks“, mis kuulub komponendi 5.1 alla (Pandeemiale vastupidava tervishoiusüsteemi tugevdamine) ja mille sihtide järjekorranumbrid on 105 ja 106.

(5)Investeering 2.2.4 hõlmab seitsme katseprojekti rahastamist, mille eesmärk on töötada välja lahendused vanade raudtee signaalkastide ja raudteeületuskohtade kaitsesüsteemide asendamiseks viimase põlvkonna digitaalturvasüsteemidega. Saksamaa esitatud muudetud taaste- ja vastupidavuskavas muudetakse objektiivsete asjaolude tõttu seitsmest projektist ühe (SLP Ansbach) kavandatud rakendamise ajakava. Saksamaa on selgitanud, et ehitamise ajal esinenud erakorraliste viivituste tõttu ei ole siht järjekorranumbriga 72 kavandatud tähtajaks enam täielikult saavutatav. Viivitused on seotud varjatud saaste avastamisega pinnases, millele järgnesid pommide ja laskemoona leiud, mistõttu oli vaja muuta ehitustehnoloogiat; peale selle takistasid töid rööbasteede lähedal ja all äärmine palavus 2022. aasta suvel. Selle alusel on Saksamaa taotlenud SLP Ansbachi projekti väljaarvamist sihist järjekorranumbriga 72, mis pidi olema lõpule viidud 2021. aasta neljandas kvartalis, ning esitas projekti rakendamiseks uue sihi 72A, mis peaks olema saavutatud 2023. aasta esimeseks kvartaliks.

(6)Investeeringu 5.1.3 eesmärk on toetada SARS-CoV-2 vastaste vaktsiinidega seotud teadus- ja arendustegevust, et vähendada pandeemia raskust ja kestust. Investeering hõlmab rahalist toetust Saksamaa vaktsiinitootjatele, et suurendada nende arendus- ja tootmissuutlikkust ning kliinilistes uuringutes osalevate patsientide arvu. Saksamaa esitatud muudetud taaste- ja vastupidavuskavas muudetakse objektiivsete asjaolude tõttu meetme rakendamisega seotud sihte. Saksamaa on selgitanud, et üks kolmest eritoetusprogrammis osalevast vaktsiinitootjast oli edukas nii teadusuuringutes kui ka vaktsiini tootmise alustamises, samal ajal kui ülejäänud kaks osalejat ei esitanud Euroopa Ravimiametile oma vaktsiini heakskiitmise taotlust. Seetõttu ei ole siht järjekorranumbriga 105 enam täielikult saavutatav. Lisaks selgitas Saksamaa, et kuigi programmi raames oli rahastatud kolme ettevõtet, taandus üks vaktsiinitootja Euroopa Ravimiameti heakskiidumenetlusest ja teisel esines suuri viivitusi vaktsiini väljatöötamise etappidega seotud eelnevalt kindlaksmääratud vahe-eesmärkide saavutamisel (nt konkreetse kliiniliste uuringute etapi heakskiitmine või vaktsiinile loa andmine), samuti ei esitanud ta heakskiitmistaotlust. Saksamaa teatas ka, et programmi üle 591 281 160 EUR suurust väljamakset ei ole võimalik teha, mistõttu ei ole siht järjekorranumbriga 106 enam täielikult saavutatav. Seepärast taotles Saksamaa võimalust kustutada siht 105, mis nõudis, et ka teine teadusuuringute eriprogrammis osaleja esitaks Euroopa Ravimiametile taotluse SARS-CoV-2 vastase vaktsiini heakskiitmiseks. Saksamaa on taotlenud ka järjekorranumbrit 106 kandva sihi muutmist, vähendades meetmele eraldatud kogusummat 750 000 000 eurolt 591 000 000 eurole ning vähendades ka sellega seotud väljamaksete eesmärki. Seda 591 000 000 EUR suurust summat võetakse arvesse meetme hinnangulise kogukuluna. Rahalise toetuse kindlaksmääramisel tuleks vastavalt määruse (EL) 2021/241 artikli 20 lõikele 4 võtta arvesse taaste- ja vastupidavuskava vähenenud hinnangulist kogukulu.

(7)Komisjon leiab, et Saksamaa esitatud põhjused õigustavad määruse (EL) 2021/241 artikli 21 lõike 2 kohast muutmist. Kooskõlas määruse (EL) 2021/241 artikliga 19 on komisjon hinnanud muudetud taaste- ja vastupidavuskava asjakohasust, tulemuslikkust, tõhusust ja sidusust kooskõlas kõnealuse määruse V lisas esitatud hindamissuunistega.

(8)Saksamaa esitatud väga piiratud muudatus ei mõjuta taaste- ja vastupidavuskava asjakohasust, tulemuslikkust, tõhusust ega sidusust.